“Kɔ́bɔ́gɔ ai bɔ́n bə́ Ísraɛ̂l, ó kad bɔ́ nâ: mə nə Ǹtondôbə, Zambá wāān, 3tə myǎnyiŋ anə́ bǒd yā ńnam Égîptɛn, ńnam mǐ ngábə́ tɔá, tə myǎnyiŋ anə́ bǒd yā ńnǎm Kanǎŋ ḿfág mākə ai mínā, tə myǎbie məmvéndé mábá. 4Mətum máma émɔ mǐ baala, məmvéndé máma émɔ mǐ nyiege émɔ̄ fɔ́ɔ́ málə́dē mína zěn. Mǎ mə̄ nə́ Ńtondôbə, Zambá wāān. 5Mǐ baala məmvéndé ai mətum máma, ényɔ́ a yi mɔ́ dzála a yi bi ényiŋ. Mǎ mə̄ nə́ Ńtondôbə. 6Tə mod a súbu evúvúmán dzíé babi ḿból yə̄ nâ á yén dzɔ́ ńsɔ̄. Mǎ mə̄ nə́ Ńtondôbə. 7Tə wakúi ésōá ngə́ nyōá ńsɔ̄, a nə nyoá, tə wakúi ǹsɔ́ wóé. 8Tə wakúi ǹsɔ́ mīníngá ésōá, ǹsɔ́ ésōá bēn vīlí. 9Tə wakúi ǹsɔ́ nyɔ̄ kál, tɔ a nə ngɔn ésōá ngə́ ényí nyoá, tɔ a ngábyálī á ndá bod dzóe ngə́ á ńsəŋ, tə wakúi ǹsɔ́ wóé. 10Tə wakúi ǹsɔ́ ngɔn mɔ́n woe, ngə́ éví ngɔn ngɔn dzóe amú ńsɔ̄ wábá, ó nə ǹsɔ́ wóē óbēn. 11Tə wakúi ǹsɔ́ ngɔn miníngá ésōá, ényɔ́ bân ésōá bə́ ngábyé, a nə nyɔ kál wǎbə̄lə́ kig nâ o kwîgi ǹsɔ́ wóé. 12Tə wakúi ǹsɔ́ ésāngá woe amú á nə̌ fɔ́ɔ́ məkǐ mə́ ésōá mə́bēn.